El Club de Lectura celebra l’última sessió de 2024 dedicada a ” El hombre en busca de sentido”, de Viktor E. Frankl
2025-07-24

El divendres 29 de novembre, el Club de Lectura de la Biblioteca d’Adults de Burjassot tanca les sessions de 2024. Ho farà dedicant l’última sessió al llibre El hombre en busca de sentido, de Viktor E. Frankl. La sessió serà a les 19.00 hores, a la Casa de Cultura.

El hombre en busca de sentido relata vivències personals, la història d’un camp de concentració vista des de dins. Es tracta de molt més que el testimoniatge d’un psiquiatra sobre els fets i els esdeveniments viscuts en un camp de concentració. És una lliçó existencial capaç d’interpel·lar al lector de qualsevol cultura, edat i procedència. És l’escruixidor relat en el qual Viktor Frankl ens narra la seua experiència en els camps de concentració. Durant eixos anys, va sentir en la seua pròpia persona, el que significava una existència absolutament desproveïda de tot, excepte de l’existència mateixa. Ell, que tot l’havia perdut, que va patir fam, fred i brutalitats, va poder reconéixer que, malgrat tot, la vida és digna de ser viscuda i que la llibertat interior i la dignitat humana són indestructibles.

Viktor Emil Frankl (Viena, 26 de març de 1905-2 de setembre de 1997), conegut com Viktor Frankl, va ser un neuròleg, psiquiatra i filòsof austríac, fundador de la logoteràpia i de l’anàlisi existencial. Va sobreviure des de 1942 fins a 1945 en diversos camps de concentració nazis, inclosos Auschwitz i Dachau.